TUT hervat akademiese bedrywighedeArgieffoto van die Tshwane Universiteit van Tegnologie Akademiese bedrywighede by alle kampusse van die Tshwane-Universiteit vir Tegnologie (TUT) word Maandag hervat. Klasse is Woensdag opgeskort en kampusse gesluit weens voortslepende studentebetogings. Studente was onder meer ontevrede omdat van hulle verwag word om historiese skuld te vereffen voordat hulle kan registreer vir die huidige akademiese jaar. Hulle is ook ontevrede oor die koste van studentebehuising en omdat hulle nog nie geld vanaf die Nasionale Skema vir Finansiële Bystand vir Studente (NSFAS) ontvang het nie. Van dié betogings het gewelddadig geraak. Prof. Lourens van Staden, visekanselier van die TUT, het Sondag gesê onderhandelings tussen die universiteitsbestuur en studenteleiers is die afgelope paar dae voortgesit. “Gegrond op ŉ deeglike ontleding van die situasie en nadat ŉ ooreenkoms tussen die bestuur en studente bereik is, is daar ooreengekom dat klasse Maandag hervat sal word,” het Van Staden gesê. Die universiteit het ingestem om aandag aan spesifieke kwessies te gee, waaronder die opknapping van koshuise. Daar sal ook gekyk word na probleme met NSFAS en die TUT sal met die skema in verbinding tree oor kwessies wat nie binne sy beheer is nie. Geen stappe gaan gedoen word teen diegene wat die betoging gereël het nie. “Diegene wat hulle egter skuldig maak aan misdrywe soos vandalisme of die diefstal van boeke en produkte uit ons boekwinkels en kafeterias, gaan ingevolge TUT-beleid gedissiplineer word,” het Van Staden gesê.